बिजनेस में सफलता केवल वैल्यूएशन से ही नहीं मिलती
चेतन भगत अंग्रेजी के उपन्यासकार chetan.bhagat@gmail.com कोई डेढ़ साल पहले तक एडटेक कम्पनी बायजूस भारत का सबसे मूल्यवान स्टार्टअप थी। उसका वैल्यूएशन 22 अरब डॉलर का था। हाल ही में अमेरिका में बायजूस का 1.2 अरब डॉलर का लोन डिफॉल्ट हो गया है। उसके ऑडिटरChetan Bhagat's column - Success in business does not come from valuation alone
कोई डेढ़ साल पहले तक एडटेक कम्पनी बायजूस भारत का सबसे मूल्यवान स्टार्टअप थी। उसका वैल्यूएशन 22 अरब डॉलर का था। हाल ही में अमेरिका में बायजूस का 1.2 अरब डॉलर का लोन डिफॉल्ट हो गया है। उसके ऑडिटर ने इस्तीफा दे दिया है।
कम्पनी के तीन अन्य स्वतंत्र निर्देशकों ने भी काम छोड़ दिया है। उसे कर्ज देने वालों की ओर से उस पर कानूनी मुकदमे चलाए जा रहे हैं। सरकारी एजेंसियां उसकी जांच कर रही हैं। ले-ऑफ हुए हैं। बायजूस के आखिरी फाइनेंशियल्स मार्च 2021 के हैं, और उसमें भी 4 हजार करोड़ से अधिक का घाटा दर्शाया गया है, जबकि दूसरी भारतीय कम्पनियों ने तो मार्च 2023 के भी फाइनेंशियल्स जारी कर दिए हैं।
यह कम्पनी भारतीय स्टार्टअप इको-सिस्टम का प्रतीक थी। इसने 50 हजार करोड़ से अधिक की पूंजी जुटाई और उसका बड़ा हिस्सा मार्केटिंग में खर्च किया। बॉलीवुड सुपर-सितारे उसके ब्रांड एम्बेसेडर बने, वह भारतीय क्रिकेट टीम की टाइटिल स्पॉन्सर थी, साथ ही उसे फीफा वर्ल्ड-कप की को-स्पॉन्सर बनने का मौका तक मिला था।
इसमें हमारे लिए सबक हैं। और अगर हम चाहते हैं कि भारतीय स्टार्टअप इको-सिस्टम फले-फूले तो हमें ये सबक सीखना होंगे। हालांकि हमें वित्तीय विवरणों की जरूरत होगी, फिर भी कम्पनी और उसके शेयरधारकों ने कुछ गलतियां कीं, जिन पर हम नजर डाल सकते हैं।
1. कम्पनी ने एक ऑनलाइन एजुकेशनल प्रोडक्ट सामने रखा था, जिसमें वीडियो-आधारित लर्निंग मॉडल था और कुछ ऑफलाइन टीचिंग्स भी थीं। कोविड के दौरान, इस तरह के प्रोडक्ट्स में बहुत बूम आया था। लेकिन कोविड के बाद समुचित, सघन और ऑन-द-ग्राउंड शिक्षा की मांग फिर से लौट आई है। ऑनलाइन शिक्षा का कॉन्सेप्ट बेहतरीन है और उसकी एक जगह हमेशा रहेगी, लेकिन अब वह सेक्टर कोविड के समय की तरह तेजी से नहीं बढ़ सकता। साथ ही, एजुकेशनल ब्रांड्स को प्रतिष्ठा पाने में एक लम्बा समय लगता है। दुनिया के कुछ शीर्ष शैक्षिक संस्थान तो सदियों पुराने हैं। आप चंद महीनों में उनकी जगह नहीं ले सकते।
2. बायजूस धीमी गति से भी बढ़ सकती थी और एक बेहतर, मूल्यवान कम्पनी बनी रह सकती थी। लेकिन 70 से भी अधिक निवेशकों ने उसमें अरबों डॉलर लगाए, जिससे उसका गुब्बारा क्षमता से अधिक फूल गया। फंडिंग के अनेक राउंड्स के बाद कम्पनी की वैल्यू बढ़ती चली गई थी और निवेशकों को लगा कि उनके द्वारा लगाए पैसे का मोल बढ़ रहा है, जबकि हकीकत इससे उलट थी।
3. बायजूस का ओवर-वैल्यूएशन बहुत समझदारीपूर्ण नहीं था। उसने यह गलती की कि विदेश में 1.2 अरब डॉलर का कर्ज ले लिया। वैसे कर्ज बहुत ही कड़े नियम-शर्तों के साथ आते हैं। लेकिन बायजूस बुनियादी शर्त भी पूरी नहीं कर पाई- समय पर फाइनेंशियल्स प्रदान करना। डिफॉल्ट की स्थिति में कर्जदाता नियंत्रण की स्थिति में आ सकते हैं और इक्विटी इंवेस्टर्स को रास्ते से हटा सकते हैं। 70 से अधिक सुपर-स्मार्ट निवेशक 22 अरब डॉलर के वैल्यूएशन को शून्य पर ला सकते थे। लेकिन बायजूस ने ब्याज के भुगतान के बजाय कर्जदाताओं को अदालत में ले जाने का रास्ता चुना। यह एक और भारी भूल थी। इससे दुनिया को यह संदेश गया कि कर्ज देने वालों के साथ कम्पनियों के द्वारा कैसा सलूक किया जा सकता है।
4. जब कोई कम्पनी निवेशकों से पैसा जुटाती है तो उसे कम से कम इतना तो करना ही चाहिए कि उन्हें बताए, वह उनके पैसों के साथ क्या कर रही है। आश्चर्य की बात है कि इतने समय तक फाइनेंशियल्स प्रकाशित किए बिना कैसे काम चला लिया गया, जबकि इतने बेहतरीन निवेशक उसमें सम्मिलित थे। क्या कम्पनी के बढ़ते वैल्यूएशन का मोह इतना था कि निवेशकगण इतनी बुनियादी बात को ही भूल गए?‌ अगर कोई हाई-प्रोफाइल कम्पनी अपने फाइनेंशियल्स बनाने की भी फिक्र नहीं करती है तो यह भारतीय कारोबार उद्योग के लिए अच्छी बात नहीं कही जा सकती।
5. हम भारत से प्यार करते हैं और उसे जीतता हुआ देखना चाहते हैं, यही कारण है कि जब किसी स्टार्टअप को इतना बड़ा वैल्यूएशन मिलता है तो हम उसका भी उत्सव मनाने से चूकते नहीं। लेकिन कारोबार में सफलता केवल पैसे जुटाने और वैल्यूएशन प्राप्त करने से ही नहीं मिलती। वह तो केवल भविष्य के प्रदर्शन की अपेक्षाओं का एक मानक होता है। टीम इंडिया की जर्सी पर कम्पनी का लोगो लगाने से भी बात नहीं बनती। अंत में एक बेहतरीन प्रोडक्ट, उसके खुश ग्राहक और उससे होने वाला शानदार लाभ ही मायने रखता है। शेष सबकुछ केवल हाइप है। 
(ये लेखक के अपने विचार हैं)